十六日丁巳。晴。是日行下馬宴。朝詣會同館。尙書未至。余等坐於東廊館。中門扁曰柔遠。尙書高儀所書。大廳有二額。曰萬國來同。聲敎四訖。光祿寺少卿來。點閱卓饌而去。錢員外送茶。遣安廷蘭致謝。尙書至。余等排班祗迎。尙書入于廳後。少焉。改穿新服而出。堦之西。設龍亭一坐。尙書率余等一拜三扣頭。鴻臚寺鳴贊贊禮。已而尙書入。面南而立。使先行兩拜作揖。余與質正亦如之。尙書皆答揖。尙書坐。使則坐于東。余與質正則坐于西。上通事以下。行禮後列坐于東偏。樂作酒進呈雜戲。凡七爵而罷。下人入撤。尙書又率余等一拜三扣頭于龍亭前。蓋謝恩也。余等祗送後錢員外免見禮。遂歸館。今日雜戲之人。或抽出玉珮。或盛開彩花於中虛之器。此必是幻術。而余等爲所眩。而目不能燭破其邪妄。有愧於傅奕多矣。夕。光祿寺珍羞署送欽賜物件。凡白米三石六斗。葉茶五斤十兩。酒七十二甁。鹽醬各九斤。香油四斤八兩。花椒九兩。菜四十五斤。活羊七隻。鵝七隻。雞九隻。果子四盤。茶食四盤。